# Senegal

|  |
| --- |
| **Lýðveldið Senegal** |
| *République du Sénégal* |
|  |  |
| Fáni  | Skjaldarmerki  |
|  |
| **Kjörorð:** Un Peuple, Un But, Une Foi (franska) Ein þjóð, eitt markmið, ein trú |
| **Þjóðsöngur:Pincez Tous vos Koras, Frappez les Balafons* |
|  |
| **Höfuðborg** | Dakar |
| **Opinbert tungumál** | franska |
| **Stjórnarfar** | Forsetaræði
 |
| Forseti | Bassirou Diomaye Faye |
| Forsætisráðherra | Ousmane Sonko |
| **Sjálfstæði** |  |
|  • stofnun lýðveldis | 25. nóvember 1958  |
|  • frá Frakklandi | 4. apríl 1960  |
|  • úrsögn úr Malísambandinu | 20. ágúst 1960  |
| **Flatarmál**  • Samtals  • Vatn (%) | 86. sæti 196.712 km² 2,1 |
| **Mannfjöldi**  • Samtals (2023)  • Þéttleiki byggðar | 66. sæti 18.384.660 93,3/km² |
| **VLF** (**KMJ**) | áætl. 2020 |
|  • Samtals | 66,438 millj. dala (99. sæti) |
|  • Á mann | 3.675 dalir (158. sæti) |
| **VÞL** (2019) |  0.512 (168. sæti) |
| **Gjaldmiðill** | Vesturafrískur CFA-franki (XOF) |
| **Tímabelti** | UTC |
| **Þjóðarlén** | .sn |
| **Landsnúmer** | +221 |

**Senegal** er land í Vestur-Afríku sem á landamæri að Máritaníu í norðri, Malí í austri og Gíneu og Gíneu-Bissá í suðri. Auk þess skagar Gambía inn í landið úr vestri. Senegal á strönd að Atlantshafi í vestri og um 500km undan strönd þess eru Grænhöfðaeyjar sem heita eftir vestasta odda Senegal, Grænhöfða (*Cap-Vert*). Loftslag í Senegal er hitabeltisloftslag með tvær árstíðir: þurrkatíma og regntíma.

Á 17. og 18. öld stofnuðu Evrópuveldin nokkra verslunarstaði á strönd Senegal. Árið 1677 lögðu Frakkar eyjuna Gorée undir sig en þar var miðstöð fyrir þrælaverslun. Á 6. áratug 19. aldar hófu Frakkar svo að leggja landið undir sig og Senegal varð hluti af Frönsku Vestur-Afríku. Landið hlaut sjálfstæði árið 1959. Fyrsti forseti landsins var Léopold Senghor sem ríkti til 1980.

Senegal á aðild að Afríkusambandinu, Sameinuðu þjóðunum, Efnahagsbandalagi Vestur-Afríkuríkja (ECOWAS) og Bandalagi ríkja í Sahel-Sahara.

## Heiti

Heiti landsins er dregið af Senegalfljóti sem markar landamæri þess í norðri og austri. Nokkrar kenningar eru til um uppruna heitisins. Árið 1850 setti presturinn David Boilat fram þá kenningu að nafnið kæmi úr wolof, *suñu gaal* „okkar bátur“. Þessi orðskýring er sú sem er almennt viðurkennd í Senegal.

Eftir 1960 hafa ýmsir fræðimenn sett fram aðrar kenningar um uppruna nafnsins, eins og að það sé dregið af heiti Berbaþjóðflokksins Sanhadja eða Zenaga.

## Landfræði

Landslag í Casamance.
Senegal er á vesturhluta meginlands Afríku. Landið er staðsett milli 12. og 17. breiddargráðu norður og 11. og 18. lengdargráðu vestur. Senegal á strönd að Atlantshafi í vestri, og landamæri að Máritaníu í norðri, Malí í austri og Gíneu og Gíneu-Bissá í suðri. Að auki umlykur það Gambíu nánast alveg, þ.e. í norðri, austri og suðri, fyrir utan stutta strandlengju við Atlantshafið.

Einkennandi landslag í Senegal eru hæðóttar sandsléttur í vesturhlutanum sem rísa upp að fjallsrótum í suðaustri. Þar er hæsti punktur Senegal, Baunez-hryggur, 2,7 km suðaustur af Nepen Diakha, 648 metrar á hæð. Senegalfljót myndar norðurlandamæri landsins. Aðrar ár eru Gambíufljót og Casamance-fljót. Höfuðborgin Dakar liggur á skaganum Grænhöfða, vestasta punkti meginlands Afríku. Vestasti oddinn nefnist Pointe des Almadies og liggur rétt norðan við Dakar. Grænhöfðaeyjar, sem liggja um 560 km vestar, heita eftir höfðanum.

## Stjórnmál

### Stjórnsýslueiningar

Kort af Senegal
Senegal skiptist í fjórtán héruð sem heita hvert eftir sínum höfuðstað:

|  |  |
| --- | --- |
| * Dakar
* Diourbel
* Fatick
* Kaffrine
* Kaolack
* Kédougou
* Kolda
 | * Louga
* Matam
* Saint-Louis
* Sédhiou
* Tambacounda
* Thiès
* Ziguinchor
 |

## Tilvísanir

  *Þessi Afríkugrein er stubbur. Þú getur hjálpað til með því að bæta við greinina.*